b'\n_START_ARTICLE_\nRoxana (roman)\n_START_SECTION_\nPrezentare\n_START_PARAGRAPH_\nPersonajul principal este preotul Abel Pavel, simbol al cre\xc8\x99tinismului primitiv privit sub latura umanitarismului \xc8\x99i democratismului. Acesta ajunge preot \xc3\xaentr-un cartier de muncitori din periferia Bucure\xc8\x99tiului \xc8\x99i \xc3\xae\xc8\x99i propune s\xc4\x83 \xc3\xaentemeieze aici o biseric\xc4\x83 cu chilii \xc3\xaen jurul ei pentru oamenii nevoia\xc8\x99i. Cu toate acestea, preotul Abel Pavel este naiv deoarece crede c\xc4\x83 poate \xc3\xaenl\xc4\x83tura nedreptatea \xc8\x99i s\xc4\x83r\xc4\x83cia, dar se love\xc8\x99te de o serie de probleme care \xc3\xael readuc la realitate din iluzia sa. Astfel \xc3\xae\xc8\x99i d\xc4\x83 seama c\xc4\x83 lumea \xc3\xaen care tr\xc4\x83ie\xc8\x99te nu este cea din timpul sfin\xc8\x9bilor Ambrozie, Vasile \xc8\x99i Sinezie, c\xc4\x83 \xc3\xaen afar\xc4\x83 de bog\xc4\x83\xc8\x9bie \xc8\x99i s\xc4\x83r\xc4\x83cie lumea contemporan\xc4\x83 prezint\xc4\x83 nenum\xc4\x83rate \xc8\x99i ascunse mecanisme imposibil de manevrat cu ajutorul credin\xc8\x9bei. _NEWLINE_Ini\xc8\x9bial cere naiv ajutor \xc8\x99efului s\xc4\x83u ierarhic, mitropolitul primat care \xc3\xael refuz\xc4\x83 blajin dar brutal, catalog\xc3\xa2ndu-l un vis\xc4\x83tor indezirabil. Apoi cere ajutorul organelor statului, dar este apostrofat pentru c\xc4\x83 ar vrea s\xc4\x83 aduc\xc4\x83 muncitorilor din cartier idei extravagante. \xc3\x8en final se adreseaz\xc4\x83 bog\xc4\x83ta\xc8\x99ului Atanasie Ceaur, care a f\xc4\x83cut avere de pe urma primului r\xc4\x83zboi mondial. Mai departe conflictul devine acut, dinamic. Atanasie \xc3\xael \xc3\xaentreab\xc4\x83 care va fi profitul s\xc4\x83u dac\xc4\x83 \xc3\xael va ajuta la construc\xc8\x9bia chiliilor, dar accept\xc4\x83 meschin doar la insisten\xc8\x9bele so\xc8\x9biei sale, Roxana Ceaur, cea care d\xc4\x83 numele romanului._NEWLINE_\xc3\x8en conflictul dintre s\xc4\x83rac \xc8\x99i bogat, autorul se plaseaz\xc4\x83 pe o pozi\xc8\x9bie de mare aversiune fa\xc8\x9b\xc4\x83 de bog\xc4\x83ta\xc8\x99, suger\xc3\xa2nd indirect atitudinea sa fa\xc8\x9b\xc4\x83 de reprezenta\xc8\x9bii or\xc3\xa2nduirii de dup\xc4\x83 primul r\xc4\x83zboi mondial._NEWLINE_Guvernanta protestant\xc4\x83 a copiilor familiei Ceaur, Frau Helen Hempel, \xc3\xaei demonstreaz\xc4\x83 lui Abel Pavel c\xc4\x83 a gre\xc8\x99it asociindu-se cu Atanasie deoarece ca orice reprezentant al bog\xc4\x83ta\xc8\x99ilor \xc8\x99i al clasei conduc\xc4\x83toare, acesta a dorit doar s\xc4\x83-\xc8\x99i ating\xc4\x83 ambi\xc8\x9biile politice prin acest proiect, ceea ce a dus la uzurparea \xc8\x99i pr\xc4\x83bu\xc8\x99irea idealului p\xc4\x83rintelui.'